# Joan Francesc Peris García

Joan Francesc Peris García (València, 6 de setembre de 1957) és un polític i professor de secundària valencià.
Coportaveu d'Els Verds del País Valencià des del seu congrés de 2004, ha estat diputat a les Corts Valencianes a la V Legislatura (1999-2003), triat a les llistes del PSPV-PSOE amb el Partit Democràtic de la Nova Esquerra, formació que abandonaria, rebutjant la seua fusió amb el PSPV-PSOE i creant-ne un altre anomenat Esquerra Verda-Iniciativa pel País Valencià, partit que acabaria fusionant-se amb Els Verds del País Valencià el 2004.
Fou regidor a l'ajuntament de Gandia als períodes 1995-1999 (amb Esquerra Unida del País Valencià), fent-se càrrec del departament de Medi Ambient al govern de la socialista Pepa Frau; i 2003-2007 sent tercer Tinent d'Alcalde al govern del també socialista José Manuel Orengo. A les eleccions municipals de 2007 no aconseguí l'acta de regidor.
Com a líder d'Esquerra Verda-Iniciativa del País Valencià, va promoure la coalició electoral amb el Bloc Nacionalista Valencià a les eleccions autonòmiques de 2003, formació que no obtindria representació parlamentària. En canvi, a la convocatòria del 2007, ja com a coportaveu d'Els Verds del País Valencià, participà en les llistes del Compromís pel País Valencià, però arran de la crisi d'aquesta, va prendre posició en favor dels postulats d'EUPV i en contra del BLOC, Iniciativa del Poble Valencià i Els Verds-Esquerra Ecologista del País Valencià.
En març de 2007 publicà el llibre "El País Valencià serà d'esquerres (i verd) o no serà", publicat per l'Editorial 3i4.
Joan Francesc Peris és professor de Geografia i Història de Secundària. Ha estat Director de l'Institut de Formació Professional Alto Palancia de Sogorb i Secretari d'Organització de la Federació d'Ensenyament de CCOO-PV, fundador de la Coordinadora Cívica del País Valencià «A-7 sense peatge».
En desembre de 2016, Onada Edicions li va publicar un primer poemari "Amors de tardor",que ha tingut una bona acollida entre els amants de la poesia, arribant a tres edicions.
En novembre de 2018, després de l'èxit del primer poemari, Onada Edicions publica un segon poemari de Joan Francesc Peris, "Sempre és temps d'estimar". Enric Sanç, escriu a l'epíleg del llibre, "Peris, amb un rerefons estellesià canta amb aparent senzillesa i musicalitat els seus versos, entre anhels i desitjos, mostrant-nos el que hi ha dins d'ell, sense complexos ni amagatalls artificiosos".

## Referències

* ↑ Ratificada la creació del nou partit Els Verds del País Valencià Arxivat 2007-10-25 a Wayback Machine., publicat a la web d'Els VerdsPV Arxivat 2011-12-07 a Wayback Machine. el 6 de novembre de 2004. (Consultat el 22/03/2009) (castellà)
* ↑ «Fitxa de les Corts Valencianes». Arxivat de l'original el 2015-07-22. [Consulta: 20 juliol 2015].
* 1 2 Entrevista a J.F. Peris a Valencianisme.com, el 17 de novembre de 2005. (Consultat el 22/03/2009)
* ↑ ALÓS, C.Els Verds de Peris estudien dur el BLOC davant els tribunals per «incomplir» els acords Arxivat 2011-11-15 a Wayback Machine., publicat a Levante-EMV el 24 de juliol de 2007. (Consultat el 22/03/2009)
* ↑ Fitxa del llibre de Peris García a la web de l'Editorial 3i4
* ↑ Javier Paniagua Fuentes i J.A. Piqueras. Diccionario Biográfico de Políticos Valencianos, 1810- 2005. València: Institut Alfons el Magnànim, 2005, p.439. ISBN 9788495484802.